Дертхэмрэ дерсхэмрэ
Шэрэдж районым и электросетхэм я еджапIэ-зыгъэсапIэм щекIуэкIащ «Кавказ Ищхъэрэм и щIыналъэхэм электрокъарур ятезыгуашэ компание» ОАО-м и Къэбэрдей-Балъкъэр къудамэм ток гуэшыпIэхэр зезыхьэ и IэщIагъэлIхэм я зи чэзу зэпеуэр. Абы гуп пщыкIузым я зэфIэкIыр щагъэлъэгъуащ.
Зэхьэзэхуэр Iыхьитхуу зэщхьэщыхауэ щытащ. Электромонтерхэм я зэпеуэм хыхьэрт лэжьыгъэм, IэнатIэм пыщIа хабзэхэм зэрыхащIыкIыр, токым пэщIэхуар техникэ хэха хэмыту къегъэутIыпщыжыныр, япэ медицинэ дэIэпыкъуныгъэр, дерт зиIэ Iэмэпсымэхэр хъуэжыныр, нэгъуэщIхэри. УпщIэ-жэуап щIыкIэм тету, иужьрей Iыхьэм я щIэныгъэр къыщапщытати, абыи хъарзынэу пэлъэщащ.
Псоми къахэжаныкIащ дерс 80-м щыуагъитI фIэкIа щызымыщIа Май РЭС-м и лэжьакIуэхэр. Балл 389-рэ яIэу бжьыпэр зубыдар апхуэдэ зэпеуэхэм куэдрэ щытекIуа а гупырщ. Абы саугъэту сом мин 60 иратащ. ЕтIуанэ увыпIэр Тэрч, ещанэр — Лэскэн РЭС-хэм я IэщIагъэлIхэм къахьащ.
«Кавказ Ищхъэрэм и МРСК» ОАО-м и щIыналъэ къудамэм и профсоюз комитетым къыбгъэдэкIыу командэ псоми тыгъэхэр хуащIащ. Япэ ища гупищым видеокамерэрэ телевизоритIкIэ яхуэупсащ.
Зэхьэзэхуэм кърикIуам ипкъ иткIэ, «Мастер нэхъыфI» цIэр Май РЭС-м и IэщIагъэлI Овчинников Виктор хуагъэфэщащ, Дзэлыкъуэ районым щыщ Уэршыкъуэ Анатолэ ток гуэшыпIэхэм я электромонтер нэхъыфIу къалъытащ. «Зэпеуэм и судья нэхъыфI» щIыхь тхылъыр Шэджэм РЭС-м и лIыкIуэ Щоджэн Сыхьэтджэрий лъысащ.
ЩIыхь тхылъхэмрэ тыгъэхэмрэ текIуахэм щаритым, «Кавказ Ищхъэрэм и щIыналъэхэм электрокъарур ятезыгуашэ компание» ОАО-м и Къэбэрдей-Балъкъэр къудамэм и унафIэщI Гъубжокъуэ Юрэ къыхигъэщащ мыпхуэдэ зэпеуэхэр еджапIэфIу, IэщIагъэм и пщIэм хэзыгъахъуэ щIалэгъуалэр тезыгъэгушхуэ IэмалыфIу зэрыщытыр.
«Кавказ Ищхъэрэм и МРСК» ОАО-м и
республикэ къудамэм и пресс-IуэхущIапIэ.
